„PRILOG XV. POGLAVLJU 5.

Približavanje carinskog zakonodavstva

Carinski zakonik Unije

Uredba (EU) br. 952/2013 Europskog parlamenta i Vijeća od 9. listopada 2013. o Carinskom zakoniku Unije

Raspored: odredbe gore navedene Uredbe, osim članaka 1., 2., 4. i 26., članka 42. stavka 3., članka 46. stavka 3. i stavaka od 5. do 7., članaka 49., 50., članaka od 64. do 68., članka 88. točke (c), članka 112. stavka 2. drugog i trećeg podstavka, članka 114. stavka 1. drugog i trećeg podstavka, članka 136., članaka od 179. do 181., članka 204., članka 206. točke (b), članka od 208. do 209., članka 234. i članaka od 278. do 288., uvrštavaju se u ukrajinsko pravo u roku od četiri godine od stupanja na snagu ovog Sporazuma.

Približavanje člancima od 5. do 8., člancima 16. i 17., člancima od 18. do 21., člancima od 52. do 55., člancima 56., 57., člancima od 77. do 87., članku 88. točkama (a) i (b), člancima od 89. do 111., članku 112. stavcima 1., 3. i 4. te članku 112. stavku 2. prvom podstavku, članku 113., članku 114. stavku 1. prvom podstavku, članku 114. stavcima 2., 3. i 4., člancima od 115. do 126., člancima od 133. do 135., članku 137., članku 138., člancima od 182. do 187., članku 203. stavcima 3. i 4., članku 205., člancima od 211. do 213., članku 218., članku 219., člancima od 222. do 225., člancima 254., 255., 261. i 262. te člancima od 263. do 276. i 277. Uredbe (EU) br. 952/2013 provodi se na temelju načela najvećih mogućih napora.

Zajednički provozni postupak i jedinstvena carinska deklaracija

Konvencija od 20. svibnja 1987. o pojednostavljivanju formalnosti u trgovini robom

Konvencija od 20. svibnja 1987. o zajedničkom postupku provoza

Raspored: odredbe gore navedenih konvencija, među ostalim i mogućim pristupanjem Ukrajine tim konvencijama, ugrađuju se u ukrajinsko pravo u roku od četiri godine od stupanja na snagu ovog Sporazuma.

Oslobođenje od carina

Uredba Vijeća (EZ) br. 1186/2009 od 16. studenoga 2009. o uspostavi sustava oslobođenja od carina u Zajednici

Raspored: Glave I. i II. gore navedene Uredbe ugrađuju se u ukrajinsko pravo najkasnije u roku od četiri godine od stupanja na snagu ovog Sporazuma.

Zaštita prava intelektualnog vlasništva

Uredba (EU) br. 608/2013 Europskog parlamenta i Vijeća od 12. lipnja 2013. o carinskoj provedbi prava intelektualnog vlasništva

Raspored: odredbe gore navedene Uredbe osim članka 26., ugrađuje se u ukrajinsko pravo u roku od tri godine od stupanja na snagu ovog Sporazuma. Iz same obveze približavanja Uredbi (EU) br. 608/2013 ne proizlazi obveza za Ukrajinu da provodi mjere ako pravo intelektualnog vlasništva nije zaštićeno u skladu s njezinim materijalnim zakonima i drugim propisima o intelektualnom vlasništvu.

Napomena s objašnjenjem:

Za potrebe ovog Priloga ‚približavanje’ trebalo bi značiti obvezu Ukrajine da u ukrajinsko pravo ugradi relevantne odredbe prava Unije i kontinuirano provodi relevantne odredbe prava Unije u skladu s člankom 84. Sporazuma.

Za potrebe ovog Priloga približavanje na osnovi ‚najvećih napora’ znači obveza Ukrajine da u ukrajinsko pravo ugradi i kontinuirano provodi relevantne odredbe prava Unije u najvećoj mogućoj mjeri i gdje god je to moguće, kako bi se postigli ciljevi utvrđeni u članku 76. Sporazuma.